# இந்தியக் காட்டுக் கழுதை



***இந்தியக் காட்டுக் கழுதை*** (*Indian Wild ass*) என்பது குசராத்தி மொழியில், *குட் குர்* மற்றும் *குர்* என்று அழைக்கப்படுகிறது. இது தெற்காசியாவினைப் பூர்வீகமாகக் கொண்ட காட்டுக் கழுதையின் ஒரு துணையினமாகும்.  

இந்தியக் காட்டுக் கழுதை தற்போது பன்னாடு இயற்கைப் பாதுகாப்புச் சங்கத்தின் செம்பட்டியலில் அச்சுறுத்தலை அண்மித்த இனமாகப் பட்டியலிடப்பட்டுள்ளது. 2009ஆம் ஆண்டின் முந்தைய மக்கள்தொகை கணக்கெடுப்பின்படி 4,038 இந்தியக் காட்டுக் கழுதைகள் இருப்பதாக மதிப்பிடப்பட்டுள்ளது. இருப்பினும், இதன் எண்ணிக்கை தொடர்ந்து அதிகரித்து வந்தது. திசம்பர் 2014-இல், இதன் எண்ணிக்கை 4,451 என மதிப்பிடப்பட்டது. 2015ஆம் ஆண்டு நிலவரப்படி தற்போதைய இந்தியக் காட்டுக் கழுதைகளின் எண்ணிக்கை இந்தியக் காட்டுக் கழுகை வனவிலங்கு சரணாலயத்திலும் அதற்கு வெளியேயும் சுமார் 4800 என அதிகரித்துள்ளது. 2014 முதல், மக்கள் தொகை 37% உயர்ந்துள்ளது என்று குசராத்து வனத்துறை வெளியிட்டுள்ள தரவு தெரிவிக்கிறது. மார்ச் 2020-இல் நடத்தப்பட்ட மக்கள் தொகை கணக்கெடுப்பின்படி மக்கள் தொகை 6,082ஐ எட்டியுள்ளது.  

## விளக்கம்
இந்தியக் காட்டுக் கழுதை, மற்ற ஆசியக் காட்டுக் கழுதைகளின் துணையினங்களைப் போலவே, ஆப்பிரிக்கக் காட்டுக் கழுதை இனங்களிலிருந்து முற்றிலும் வேறுபட்டது. இதனுடைய தோல் பொதுவாக மணல் நிறத்திலும், ஆனால் சிவப்பு கலந்த சாம்பல், மான், வெளிறிய கசுகொட்டை நிறம் வரை மாறுபடும். இக்கழுதை நிமிர்ந்த உடலினையும் இருண்ட பிடரி மயிரினையும் கொண்டுள்ளது. இது தலையின் பின்புறம் மற்றும் கழுத்தில் ஓடுகிறது. பிடரி மயிரைத் தொடர்ந்து ஓர் அடர் பழுப்பு நிறப் பட்டை பின்புறம், வால் அடிப்பகுதி வரை ஓடுகிறது.  

## பரவலும் வாழிடமும்

இந்தியக் காட்டுக் கழுதையின் வரம்பு ஒரு காலத்தில் மேற்கு இந்தியா, தெற்கு பாக்கித்தான் (சிந்து மற்றும் பலுச்சிசுதானம் மாகாணங்கள்) ஆப்கானித்தான் மற்றும் தென்கிழக்கு ஈரான் ஆகிய இடங்கள் வரை விரிவடைந்து காணப்பட்டது. இன்று, இதன் கடைசி அடைக்கலம் குசராத்து மாநிலத்தில் இந்தியக் காட்டுக் கழுதை சரணாலயம், சிறிய கட்சு மற்றும் அதைச் சுற்றியுள்ள இடங்களில் மட்டுமே உள்ளது. இருப்பினும், சுரேந்திரநகர், பனஸ்கந்தா, மெக்சானா மற்றும் பிற கட்சு மாவட்டங்களிலும் இந்த விலங்கு காணப்படுகிறது. உப்பு பாலைவனங்கள் (வறண்ட புல்வெளிகள் மற்றும் புதர் நிலங்கள்) இதன் விருப்பமான சூழல்கள் ஆகும்.  

### சமீபத்திய ஆண்டுகளில் வரம்பு விரிவாக்கம்
இந்தியக் காட்டுக் கழுதைகளின் எண்ணிக்கை அதிகரித்து வருகிறது. மேலும் இதன் வாழிட வரம்பு சிறிய இரானா கட்சு முதல் விரிவுபடுத்தப்பட்டுள்ளது. இங்கு இந்தத் துணையினத்தின் உலகின் கடைசி மக்கள் தொகை சமீபத்திய ஆண்டுகளில் மட்டுப்படுத்தப்பட்டிருந்தது. மேலும் படிப்படியாக இக்கழுதைகள் இதனை விட்டு வெளியே சென்று பெரும் ரான் கட்சு வரை குடியேறத் தொடங்கியுள்ளது. மேலும் அண்டை இந்திய மாநிலமான இராசத்தானில் ஜலோர் மாவட்டத்தின் எல்லைக் கிராமங்களில் விரிவுபடுத்தப்பட்டது. குசராத்தின் ரான மற்றும் கெஜாரியாலி மற்றும் அதன் சுற்றுப்புறங்களில் 60 சதுர கிமீ பகுதி 2007-இல் குசராத்து வருவாய் அதிகாரிகளால் இராசத்தான் வனத் துறைக்கு மாற்றப்பட்டது. இந்த இடத்தில் ரெபாரிசு (ஒட்டகம் மற்றும் செம்மறி ஆடு வளர்ப்பவர்கள்) புரோசோபிசு ஜூலிப்ளோரா காடுகளில் இந்தியச் சிறுமான்கள், வரிக் கழுதைப்புலி, சிவப்பு நரிகள், பாலைவனப் பூனைகள் மற்றும் இந்திய ஓநாய்களுடன் வாழ்கின்றன.  

## உயிரியல்

இந்தியக் காட்டுக் கழுதைகள் விடியற்காலைக்கும் அந்தி நேரத்திற்கும் இடையில் இரைத் தேடுகின்றன. இந்த விலங்கு புல், இலைகள் மற்றும் தாவரத்தின் பழங்கள், பயிர், *புரோசோபிசு* காய்கள் மற்றும் உப்பு தாவரங்களை உணவாகக் கொள்கிறது.  

இது இந்திய விலங்குகளில் மிக வேகமாக ஓடக்கூடிய ஒன்றாகும். இதன் வேகம் சுமார் மணிக்கு 70-80 கிமீ ஆகும்.  

குடும்ப மந்தைகள் பெரியதாக இருக்கும்போது, ஆண் கழுதை தனிமையாகவோ அல்லது இரண்டு மற்றும் மூன்று கழுதைகள் இணைந்து சிறிய குழுக்களாகவோ வாழ்கின்றன. இனப்பெருக்கக் காலம் என்பது மழைக்காலமாகும். ஒரு குதிரை இனப்பெருக்கப் பருவத்திலிருக்கும் போது, அக்குதிரைத் தன்னை அடையப் போட்டியிடும் குதிரையினை மந்தையிலிருந்து பிரிக்கின்றது. சில நாட்களுக்குப் பிறகு, இந்த இணை மந்தைக்குத் திரும்புகிறது. பெண் குதிரை கர்ப்பக்காலம் முடிவில் கன்று ஒன்றைப் பெற்றெடுக்கிறது. ஆண் கன்றுக்குட்டி 1 முதல் 2 வயதிற்குள் மந்தையினை விட்டு விலகும், ஆனால் பெண் குட்டி தொடர்ந்து குடும்ப மந்தையுடன் தங்கும்.  

## அச்சுறுத்தல்கள்
இந்தியக் காட்டுக் கழுதையானது மேற்கு இந்தியா மற்றும் பாக்கித்தானின் சில பகுதிகளில் தன் முந்தைய வேட்டைப் பகுதியிலிருந்து எப்படி மறைந்தது என்பது தெரியவில்லை. ஏனெனில் இந்த விலங்கு இந்திய மகாராஜாக்கள் மற்றும் பிரித்தானிய அரசின் காலனித்துவ அதிகாரிகளின் வேட்டையாடும் இலக்காக இல்லை. இருப்பினும், இந்தியாவில் முகலாய பேரரசர்களும் பிரபுக்களும் வேட்டையாடுவது குறித்து தனது *துஸ்க்-இ-ஜகாங்கீரி* என்ற புத்தகத்தில் பேரரசர் ஜஹாங்கீர் தெரிவித்துள்ளார்.  

1958 முதல் 1960 வரை காட்டுக் கழுதை சுர்ரா என்று அழைக்கப்படும் ஒரு நோயால் பாதிக்கப்பட்டது. இது *டிரிபனோசோமா இவான்சி* எனும் நோய்க் காரணியால் ஏற்படுகிறது. இந்நோயினை ஈக்கள் பரப்புகிறது. இதன் காரணமாக இந்தியாவில் இதன் எண்ணிக்கையில் வியத்தகு சரிவை ஏற்படுத்தியது. 1961 நவம்பர் மற்றும் திசம்பர் மாதங்களில், தென்னாப்பிரிக்கக் குதிரை நோய் பரவிய பிறகு காட்டுக் கழுதைகளின் எண்ணிக்கை வெறும் 870ஆகக் குறைக்கப்பட்டது.  

நோய் தவிர, உப்பள நடவடிக்கைகள் காரணமாக வாழிடச் சீரழிவு, *புரோசோபிசு ஜூலிப்ளோரா* சீமைக் கருவேலப் புதர், மால்தாரி ஆக்கிரமிப்பு மற்றும் மேய்ச்சல் ஆகியவை கழுதையின் பிற அச்சுறுத்தல்களில் அடங்கும். 1969 முதல் பாதுகாப்பு முயற்சிகள் காரணமாக விலங்குகளின் எண்ணிக்கை 4000க்கும் மேலாக அதிகரித்துள்ளது.  

## பாதுகாப்பு
, தமிழ்நாடு.]]  

கடந்த நூற்றாண்டில், இந்தியக் காட்டுக் கழுதைகள் வடமேற்கு இந்தியா மற்றும் மேற்கு பாக்கித்தானின் வறண்ட பகுதிகள் முழுவதும் ஜெய்சால்மர், பிக்கானீர், சிந்து மற்றும் பலுசிசுதான் உள்ளிட்ட இடங்களில் வாழ்ந்தன. இன்று, இது சிறிய ரானில் மட்டுமே உயிர்வாழ்கிறது. மேலும் சிலர் இந்திய மாநிலமான இராசத்தானின் ஜலோர் மாவட்டத்தில் உள்ள எல்லை கிராமங்களை அடைந்து, கட்ச் பெரிய ரானை நோக்கி வழிதவறிச் செல்கின்றன.  

### மறுசீரமைப்பு திட்டங்கள்
1976 முதல் இதன் எண்ணிக்கை அதிகரித்து வருகிறது. ஆனால் நீண்ட காலப் போக்குகள் தீவிர ஏற்ற இறக்கங்களைக் காட்டுகின்றன என்று காட்டுக் கழுதை நிபுணர்கள் எச்சரிக்கின்றனர். இதனால் காட்டுக் கழுதைகளின் எண்ணிக்கை திடீரெனக் குறையக்கூடும். கடுமையான வறட்சி இல்லாத பட்சத்தில்தான், சமீப காலங்களில் காட்டுக் கழுதை ஆக்கிரமித்துள்ள பெரும் ரான மற்றும் அதை ஒட்டிய இராசத்தானின் வாழ்விடங்களில் இந்தச் சிற்றினம் வளர்ந்து சிதற வாய்ப்புள்ளது.  

குசராத்து சூழலியல் கல்வி மற்றும் ஆராய்ச்சி அறக்கட்டளை அறிக்கை, இராசத்தானில் உள்ள தார் பாலைவனத்தை, இந்தியக் காட்டுக் கழுதைகளை மீண்டும் நிலைநிறுத்துவதற்கான மாற்று இடமாக உருவாக்கப்பட வேண்டும் என்று பரிந்துரைத்துள்ளது.  

## தொடர்புடைய துணையினங்கள்

- மங்கோலியக் காட்டுக் கழுதை (குலான்) *ஈக்வசு கெமியோனசு கெமியோனசு*
- துர்க்மெனியன் குலான், *ஈக்வசு கெமியோனசு குலான்*
- பாரசீக ஒனேஜர், *ஈக்வசு கெமியோனசு ஒனேஜர்*
- சிரியா காட்டுக் கழுதை அல்லது கெமிப்பே, *ஈக்வசு கெமியோனசு கெமிப்பசு* (அற்றுவிட்ட இனம்)
-